Россехь 1993-чу шеран аьхка советски соьмаш лелачуьра совцош, керла российски ахча юкъадаьккхинера. 100, 200, 500, 1000 соьмаш долу кехат ахча дара и. Цул совнаха 5 000, 10 000, 50 000 сом долуш ахча а хецнера ара. Амма эца волавелча кIезга хIума-м йогIура цунах. ЧIогIа дайделлера ахча цу заманахь. Масала, цхьана американски доллар мах 1 000 соьмана тIекхаччалц хьалабаьллера. Нахарт олуш Ичкерин ахча а ду арахоьцур долуш, бохуш къамелаш а хезар нахана юккъехь.